Her mødes 45 Junior Rangers fra 16 forskellige lande for sammen at blive klogere på naturen og lære at formidle  videre til andre, hvordan man passer på den. - Det er vildt fedt at vise Danmark frem. For når man viser noget frem, man selv har set mange gange, og så pludselig ser det gennem deres øjne, og de bliver imponerede over det, er det mega fedt, siger 18-årige Laura Cecilie Pedersen. Hun er Danmarks yngste Junior Ranger, for hun var elev på det allerførste hold - opstartet i Frederikshavn. Junior Rangers er en slags spejdere mellem 12 og 18 år, der deltager i et uddannelsesforløb, hvorefter de bliver ambassadører for naturen. I år var rangerne fra Frederikshavn værter for deres europæiske kolleger. - Det viser, man har noget engagement i naturen og noget, der er vigtigt for os alle sammen: At passe på naturen. VIDEO: Mød alle Junior Rangerne på Egholm: Vild med danske vandrestier Laura Cecilie Pedersen fungerer også som mentor for de europæiske ranger-kolleger på sommerlejren. Hun er selv kommet i gruppe med unge fra England, Skotland, Wales, Holland og Letland. - Vi har bakker, så landskabet her føles hjemligt, siger 15-årige Janis Liepins fra Letland. Det er hans første sommercamp som ranger - og han er allerede fan af Nordjylland. - Jeg elsker virkelig naturparkerne og de mange vandrestier, for dem har vi klart færre af, så det er virkelig noget, jeg tager med mig, lyder det. Hvert år flytter sommerlejren til en by europæisk by. Og for første gang, siden rangerne kom til Danmark - Frederikshavn - i 2017, så er vi værter. - Vi har et sted som Råbjerg Mile, hvor vi var den anden dag med Junior Rangerne, og de var mind blown, fordi det er så specielt, fortæller Laura Cecilie Pedersen. Improviseret TV-show Sammen skal de øve sig i at formidle deres viden om naturen videre til andre – en rangers vigtigste formål. Og til dét har de valgt netop dét emne, der fylder mest på Egholm lige nu. - Vi skal lave et improviseret tv-show omkring broen fra Aalborg til Egholm, og jeg skal spille den onde borgmester, der kun tænker på økonomien, siger Janis Liepins. Naturvejleder i Frederikshavn Kommune er med for at støtte op omkring de unge rangeres besøg i Nordjylland. Det er ham, der har bedt dem optræde med et valgfrit emne. - Nu har de gået med nogle tanker omkring, hvordan naturen er her på Egholm, og så skal de vise os deres inderste tanker, lyder det. Og rangernes tv-show om balladen omkring den 3. Limfjordforbindelse over Egholm, gik da også som forventet. - Jeg synes, det gik godt og lige efter planen – og vi lavede ingen fejl, siger Janis Liepins. Danmarks mest rutinerede Junior Ranger er enig: - Jeg synes også, det gik godt – vi holdt os til vores lille improviserede plan, så det var rigtigt fint, lyder det fra Laura Cecilie Pedersen. Uddannelsen som Junior Ranger tager et år. På landsplan findes der rangere i 19 lande med mere end 1.000 medlemmer.
For første gang nogensinde er de danske Junior Rangers værter for årets europæiske sommerlejr.